Trine Pertou Mach (EL), 2024-02-07:
Jeg kan ikke lade være med at bemærke, at denne første hasteforespørgsel, som det er lykkedes at få i Folketinget om krigen og den ufattelig store humanitære krise i Gaza, handler om, hvorfor Danmark støtter den mest afgørende organisation for palæstinensernes liv og overlevelse i den brutale krig.
I sidste uge slog ni toneangivende danske nødhjælpsorganisationer fast, at ingen andre organisationer kan erstatte UNRWA's indsats, og at UNRWA spiller – og jeg citerer – en helt afgørende rolle for over 2 millioner menneskers overlevelse i forhold til alt fra mad, vand, sanitet og vacciner for at begrænse epidemier.
Organisationerne slår også fast, at 145 skoler, nødhjælpslagre og andre UNRWA-bygninger i Gaza er blevet ødelagt, og at mere end 150 UNRWA-medarbejdere på arbejde i Gaza har mistet livet som følge af de israelske angreb siden den 7. oktober sidste år.
Udenrigsministeren sagde i sin tale, at der ikke findes et alternativ, og at det, hvis man fjerner støtten til UNRWA, vil føre til, at den humanitære situation kollapser.
Jeg er fuldstændig enig.
Det mener vi alle.
FN er heldigvis gået i gang, og er der hold i de her beskyldninger, skal der retsforfølges, og så skal de skyldige straffes.
Men selv hvis der er hold i anklagerne mod disse personer, er det ikke UNRWA som organisation, der skal gøres skyldig og ansvarlig.
Jeg tror ikke, der er nogen i den her sal, som ville forestille sig, at nogen krævede hele det danske forsvar nedlagt, hvis danske soldater blev beskyldt for at have begået krigsforbrydelser et sted på kloden eller f.eks. at have samarbejdet med narkobaroner i Afghanistan.
Den kollektive straf er både uansvarlig og useriøs.
Desværre er det sådan, at man på dele af højrefløjen her i landet tilsyneladende ikke tager de retsprincipper og den faktiske situation i Gaza alvorligt.
I den historiske kendelse, som Den Internationale Domstol kom med den 26. januar, blev Israel pålagt at sikre adgang til livsnødvendig nødhjælp og støtte.
Det blev understreget af dommerne i talen, at Gazas befolkning lever under vilkår, der truer deres overlevelse, og at Israel opfordres til at handle øjeblikkeligt for at forbedre den humanitære situation.
Men Israel fik med de her anklager held til at bortlede en god del af opmærksomheden fra den markante retskendelse fra det, der vitterlig er FN's øverste domstol, og ikke nok med det fik de også held til at få en række lande til omgående at suspendere støtten til UNRWA, altså det stik modsatte af det pålæg, som domstolen gav Israel.
Heldigvis er den danske regering ikke fulgt med ad det spor, og det skal den have tak for.
Til sidst er der et par ord om de historiske og aktuelle politiske årsager til, at vi har en særlig hjælpeorganisation for de palæstinensiske flygtninge.
Da hundredetusinder af palæstinensere i slutningen af 1940'erne blev fordrevet fra deres hjem og gjort til flygtninge i det, som historikere har beskrevet som en etnisk udrensning, i forbindelse med oprettelsen af staten Israel, blev der skabt et flygtningeproblem, som FN på vegne af os har et særligt ansvar for.
Og det ansvar har FN taget på sig i form af UNRWA, som leverer ikke bare nødhjælp, men som også driver skoler, hospitaler og andre vitale samfundsinstitutioner.
UNRWA blev oprettet med en præmis om, at der en dag ville komme en løsning på konflikten og på flygtningeproblemet.
FN's Generalforsamlings resolutioner siger eksplicit, at palæstinenserne har den her flygtningeorganisation, indtil der er en retfærdig løsning på problemet.
På den måde er UNRWA også med til at holde sammen på palæstinenserne som folk.
Danskeren Peter Hansen, som er tidligere chef for UNRWA, har klogt sagt i et interview i Information i sidste uge: For palæstinenserne er UNRWA mere end bare mad i munden, de er også et symbol for dem om, at de ikke bare er fuldstændig glemt og skubbet ud i intethedens mørke.
Og det er det, som Israel ikke bryder sig om, og som de aldrig har brudt sig om.
At underminere UNRWA nu vil være det samme som at bombe håbet om en tostatsløsning, hvor israelere og palæstinensere kan leve frit og fredeligt sammen side om side, langt tilbage, og det er et helt forkert signal at sende.